Pasiūlymas EUROPOS PARLAMENTO IR TARYBOS SPRENDIMAS dėl Europos prisitaikymo prie globalizacijos padarinių fondo lėšų mobilizavimo pagal 2006 m. gegužės 17 d. Europos Parlamento, Tarybos ir Komisijos tarpinstitucinio susitarimo dėl biudžetinės drausmės ir patikimo finansų valdymo 28 punktą (Italijos paraiška EGF/2012/008 IT/De Tomaso Automobili) /* COM/2013/0469 final - 2013/ () */





AIŠKINAMASIS MEMORANDUMAS 2006 m. gegužės 17 d. Europos Parlamento, Tarybos ir Komisijos tarpinstitucinio susitarimo dėl biudžetinės drausmės ir patikimo finansų valdymo[1] 28 punkte numatyta galimybė mobilizuoti Europos prisitaikymo prie globalizacijos padarinių fondo (toliau – EGF) lėšas, taikant lankstumo mechanizmą, neviršijant viršutinės metinės 500 mln. EUR ribos ir viršijant atitinkamų finansinės programos išlaidų kategorijų ribas. EGF finansinės paramos taisyklės nustatytos 2006 m. gruodžio 20 d. Europos Parlamento ir Tarybos reglamente (EB) Nr. 1927/2006, įsteigiančiame Europos prisitaikymo prie globalizacijos padarinių fondą[2]. 2012 m. lapkričio 5 d. Italija pateikė paraišką „EGF/2012/008 IT/De Tomaso Automobili“ dėl finansinės paramos iš EGF, nes iš Italijoje veikiančios įmonės „De Tomaso Automobili S.p.A.“ buvo atleisti darbuotojai. Nuodugniai išnagrinėjusi šią paraišką Komisija, laikydamasi Reglamento (EB) Nr. 1927/2006 10 straipsnio, padarė išvadą, kad šiame reglamente nustatytos sąlygos finansinei paramai suteikti yra įvykdytos. PARAIŠKOS SANTRAUKA IR ANALIZĖ Pagrindiniai duomenys || EGF nuorodos Nr. || EGF/2012/008 Valstybė narė || Italija 2 straipsnio || a punktas Pagrindinė įmonė || „De Tomaso Automobili S.p.A.“ Tiekėjai ir tolesnės gamybos grandies įmonės || 0 Ataskaitinis laikotarpis || 2012 07 05 – 2012 08 28 Prie individualių poreikių pritaikytų paslaugų teikimo pradžia || 2013 01 15 Paraiškos data || 2012 11 05 Atleistų darbuotojų skaičius ataskaitiniu laikotarpiu || 1 030 Atleistų darbuotojų skaičius prieš ataskaitinį laikotarpį ir po jo || 0 Bendras remtinų atleistų darbuotojų skaičius || 1 030 Numatomas atleistų darbuotojų, pasinaudosiančių priemonėmis, skaičius || 1 010 Prie individualių poreikių pritaikytoms paslaugoms skirtos lėšos, EUR || 4 987 732 EGF paramai įgyvendinti skirtos lėšos[3], EUR || 201 613 EGF paramai įgyvendinti skirtos lėšos, proc. || 3,89 Visa suma, EUR || 5 189 345 EGF parama, EUR (50 proc.) || 2 594 672 1. Paraiška Komisijai pateikta 2012 m. lapkričio 5 d., o papildoma informacija teikta iki 2013 m. kovo 5 d. 2. Paraiška atitinka Reglamento (EB) Nr. 1927/2006 2 straipsnio a punkte nustatytas EGF paramos skyrimo sąlygas ir buvo pateikta per šio reglamento 5 straipsnyje nustatytą 10 savaičių laikotarpį. Darbuotojų atleidimo sąsaja su esminiais pasaulio prekybos sistemos struktūriniais pokyčiais dėl globalizacijos 3. Siekdama įrodyti darbuotojų atleidimo ir esminių pasaulio prekybos sistemos struktūrinių pokyčių, atsirandančių dėl globalizacijos, sąsają, Italija teigia, kad 2010 m. pasaulyje automobilių gamybos mastai išaugo 22,4 proc. (nors 2009 m. jie buvo sumažėję 9,6 proc.[4]). 2010 m. iš viso pagaminta 58,3 mln. automobilių. ES buvo didžiausia gamintoja, kurios pasaulinės automobilių gamybos rinkos dalis siekė 26 proc. Antroje vietoje esanti Kinija pagamino 13,9 mln. automobilių. 2010 m. Kinijos automobilių gamybos mastai padidėjo 33,8 proc., o Europos – tik 8,3 proc. Tais pačiais metais (2010 m.) Japonija, kuri yra trečia pagal dydį gamintoja, pagamino 21,1 proc. daugiau automobilių nei 2009 m., po jos sekė Pietų Korėja (22,4 proc. daugiau), Brazilija (9,8 proc. daugiau), Indija (29,4 proc. daugiau) ir JAV (24,4 proc. daugiau). Iš šių skaičių matyti, kad ES automobilių gamybos mastai didėja daug lėčiau, nei jos pagrindinių konkurenčių, todėl ES rinkos dalis šiame sektoriuje mažėja. 4. Pareiškėja taip pat pasitelkia Europos automobilių gamybos statistinius duomenis[5], norėdama parodyti ES rinkos dalies mažėjimą 2004–2010 m. ES-27 užimama pasaulinės variklinių transporto priemonių gamybos rinkos dalis sumažėjo nuo 28,4 proc. 2004 m. iki 26,3 proc. 2010 m. Per tą patį laikotarpį lengvųjų automobilių gamyba ES-27, vertinant absoliučiais skaičiais, padidėjo 6,7 proc., palyginti su 32,2 proc. augimu visame pasaulyje. Komisija, vertindama ankstesnius su automobilių pramone susijusius EGF paramos skyrimo atvejus, grindžiamas su prekyba susijusia globalizacija, nurodė, kad ES rinkos dalies sumažėjimas yra vienas iš ilgalaikės tendencijos padarinių (2001 m. ES-27 dalis pasaulinėje automobilių gamybos rinkoje tebebuvo 33,7 proc.). Tai, kad Europos rinkos dalis pasaulinėje lengvųjų automobilių rinkoje mažėja, taip pat patvirtinta 2012 m. birželio 6 d. paskelbtoje CARS 21 galutinėje ataskaitoje[6]. Pagrindinė pasaulinės rinkos persiskirstymo varomoji jėga – geografiniai vartojimo modeliai, visų pirma greitai augančios Azijos rinkos, kuriose ES gamintojų gebėjimai išnaudoti galimybes yra mažesni, nes tose rinkose jų pozicijos paprastai yra blogesnės, nei kitur. 5. Iki šiol daugiausia EGF paraiškų teikta dėl automobilių sektoriaus – 16, iš kurių septynios[7] grindžiamos su prekyba susijusia globalizacija. Duomenys apie atleistų darbuotojų skaičių ir 2 straipsnio a punkto kriterijų laikymasis 6. Šią paraišką Italija pateikė laikydamasi Reglamento (EB) Nr. 1927/2006 2 straipsnio a punkte nustatytų intervencijos kriterijų, pagal kuriuos per keturių mėnesių laikotarpį iš valstybės narės įmonės turi būti atleista ne mažiau kaip 500 darbuotojų, įskaitant darbuotojus, kuriuos atleido jos tiekimo ir tolesnės gamybos grandies įmonės. 7. Paraiškoje nurodoma, kad per ataskaitinį laikotarpį nuo 2012 m. liepos 5 d. iki 2012 m. rugpjūčio 28 d. iš įmonės „De Tomaso Automobili S.p.A.“ atleista 1 030 darbuotojų. Visų atleistų darbuotojų skaičius apskaičiuotas pagal Reglamento (EB) Nr. 1927/2006 2 straipsnio antros pastraipos trečią įtrauką. Komisija gavo patvirtinimą, kurio reikalaujama pagal 2 straipsnio 2 dalies antros pastraipos trečią įtrauką, kad tai faktinis atleistų darbuotojų skaičius. Paaiškinimas apie nenumatytą šio darbuotojų atleidimo pobūdį 8. Italijos valdžios institucijos nurodo, kad automobilių gamintoją „De Tomaso S.p.A.“ 1959 m. įkūrė inžinierius ir buvęs lenktynininkas Alejandro De Tomaso. Keturis metus gaminusi lenktyninius automobilius, įmonė perėjo prie sportinių automobilių gamybos. Aštuntojo dešimtmečio pradžioje A. de Tomaso sukūrė automobilį „Panther“, kuris jam atnešė pasaulinę šlovę ir buvo gaminamas du dešimtmečius. Vėliau pradėjo veikti nauja prabangių automobilių gamybos linija. 9. 2009 m. A. de Tomaso įpėdiniai ir įmonės akcininkai prekės ženklą „De Tomaso“ perleido įmonei „Innovation in Auto industry S.p.A.“ (toliau – „IAI S.p.A.“). Po šio susitarimo IAI pakeitė pavadinimą ir tapo „De Tomaso Automobili S.p.A.“. Naujoji įmonė „De Tomaso“ įsigijo dalį įmonės „Pininfarina S.p.A.“ (ši įmonė pirmiausia veikia pramoninio dizaino ir tvaraus judumo srityse) ir atsižvelgiant į planą, pagal kurį buvo numatyta gaminti automobilius iš aliuminio naudojant naujovišką technologiją, 900 buvusių „Pininfarina“ darbuotojų perėjo dirbti į „De Tomaso“. 10. 2011 m. „De Tomaso Automobili SpA“ Ženevos automobilių parodoje pristatė savo naująjį modelį – „De Tomaso Deauville 2011“. 11. Kaip skelbta spaudoje[8], ekonomikos nuosmukio poveikis prabangiausių automobilių rinkai ne toks didelis kaip masinių automobilių gamintojams, tačiau nei vienų, nei kitų prekybos mastai neauga tiek, kiek buvo tikėtasi 2011 m. 12. Dėl mažo augimo ir automobilių sektoriuje kilusių bendrų sunkumų, taip pat dėl reaguojant į ekonomikos ir finansų krizę sugriežtintų kreditavimo sąlygų, įmonė susidūrė su dar didesniais sunkumais, nesugebėjo rasti tinkamo sprendimo ir 2012 m. balandžio mėn. buvo pradėta jos likvidavimo procedūra. 2012 m. liepos mėn. Livorno ir Turino teismai paskelbė apie įmonės bankrotą. Darbuotojus atleidusios įmonės ir darbuotojai, kuriems numatyta parama 13. Paraiškoje nurodoma, kad iš įmonės „de Tomaso Automobili S.p.A“ atleista 1 030 darbuotojų, iš kurių 1 010 greičiausiai pasinaudos priemonėmis. 14. Darbuotojų, kurie greičiausiai pasinaudos priemonėmis, pasiskirstymas: Kategorija || Skaičius || Procentinė dalis Vyrai || 890 || 88,12 Moterys || 120 || 11,88 ES piliečiai || 978 || 96,83 Ne ES piliečiai || 32 || 3,17 15–24 m. asmenys || 0 || 0,00 25–54 m. asmenys || 898 || 88,91 55–64 m. asmenys || 112 || 11,09 Vyresni nei 64 m. asmenys || 0 || 0,00 15. Septyni iš remtinų darbuotojų turi ilgalaikių sveikatos problemų arba negalią. 16. Darbuotojų pasiskirstymas pagal profesines kategorijas: Kategorija || Skaičius || Procentinė dalis Technikai ir jaunesnieji specialistai || 8 || 0,79 Administracijos tarnautojai || 48 || 4,75 Kvalifikuoti darbininkai ir amatininkai || 11 || 1,09 Įrenginių ir mašinų operatoriai ir surinkėjai || 943 || 93,37 17. Pagal Reglamento (EB) Nr. 1927/2006 7 straipsnį Italija patvirtino, kad įvairiais EGF paramos įgyvendinimo etapais, ypač suteikiant teisę gauti EGF paramą, taikė ir toliau taikys moterų ir vyrų lygybės bei nediskriminavimo principus. Susijusios teritorijos ir jos valdžios institucijų ir suinteresuotųjų šalių aprašymas 18. Darbuotojai buvo atleisti Pjemonto ir Toskanos regionuose (NUTS 2 lygmuo) ir pirmiausia Turino bei Livorno provincijose (NUTS 3 lygmuo), kuriose veikė įmonės „Tomaso Automobili S.p.A“ gamyklos. 19. Aštuoniose Pjemonto provincijose vykdoma įvairi ekonominė veikla, tačiau ji daugiausia susijusi su automobilių gamyba (pvz., „Group Fiat“) arba tekstilės pramone. 2009 m. Pjemonto regiono BVP sumažėjo 3,9 proc., pirmiausia dėl ekonomikos ir finansų krizės poveikio automobilių pramonei ir jos gretutiniams sektoriams. Pridėtinė vertė automobilių sektoriuje sumažėjo beveik 17 proc. 2010 m. ekonomika ėmė atsigauti (+2 proc.), tačiau 2011 m. ekonomikos atsigavimas vos nenutrūko (+0,7 proc.). 2012 m. Pjemonte veikė 415 219 įmonių, t. y. beveik 8 proc. visų Italijos įmonių. Dauguma iš šių įmonių veikia didmeninės ir mažmeninės prekybos (24,5 proc.), statybos (17,2 proc.), žemės ūkio, miškininkystės ir žvejybos (14,5 proc.) ir gamybos (9,9 proc.) sektoriuose. 20. 2009 m. Toskanos regiono BVP taip pat sumažėjo, tačiau ne taip stipriai kaip Pjemonte (–2 proc.), pirmiausia dėl gerų paslaugų sektoriaus, kuris regiono ekonomikai yra svarbiausias, rezultatų. 2012 m. Toskanoje veikė 365 629 įmonės, t. y. beveik 7 proc. visų Italijos įmonių. Įmonių pasiskirstymas pagal sektorius labai panašus kaip Pjemonte: didmeninė ir mažmeninė prekyba (25,4 proc.), statyba (17,2 proc.), žemės ūkis, miškininkystė ir žvejyba (13,3 proc.) ir gamyba (11,5 proc.). 21. Pagrindiniai suinteresuotieji subjektai yra Pjemonto ir Toskanos regionai, Turino ir Livorno (NUTS 3 lygmuo) valdžios institucijos ir visų pirma Turino ir Gruljasko vietos valdžios institucijos, taip pat „Confidustria Livorno“, SIT (darbuotojų atstovai) ir šios profesinės sąjungos: „Confederazione Italiana del lavoro“ (CISL) ir FIM CISL, „Confederazione Generale Italiana del Lavoro“ (CGIL) ir FIOM CGIL, „Unione Italiana del Lavoro“ (UIL) ir UILM UIL ir FISMIC, „Sindacato autonomo metalmeccanici e industrie colegate“. Tikėtinas darbuotojų atleidimo poveikis vietos, regiono ar šalies užimtumui 22. 2008 m. Pjemonte pagal CIG schemą[9] buvo apmokėta 36 mln. valandų, o 2011 m. pagal CIG apmokėtų valandų skaičius padidėjo keturgubai ir siekė beveik 146 mln. Toskanoje 2010 m. valandų skaičius išaugo 58,8 proc., palyginti su 2008 m., o 2011 m. sumažėjo 12 proc., palyginti su ankstesniais metais. Nepaisant šio sumažėjimo, 2011 m. CIG apmokėjo 48 mln. valandų. 23. Atleidus 1 030 šioje paraiškoje nurodytų buvusių įmonės „De Tomaso Automobili S.p.A“ darbuotojų, kuriems buvo suteikta „CIG Straordinaria“ parama, kai dėl įmonės bankroto buvo nutraukta jos veikla, dar labiau pablogės padėtis regionuose, kuriuose darbuotojai buvo atleisti. Suderintas finansuotinų prie individualių poreikių pritaikytų paslaugų paketas ir numatomos jo sąnaudos, įskaitant jo ir struktūrinių fondų finansuojamų veiksmų tarpusavio papildomumą 24. Visos toliau išvardytos priemonės kartu sudaro suderintą prie individualių poreikių pritaikytų paslaugų paketą, kuriuo siekiama atleistus darbuotojus vėl įtraukti į darbo rinką: – Profesinis orientavimas, pagalba įsidarbinti tame pačiame sektoriuje ir pagalba ieškant darbo. Pirmoji priemonė, skirta visiems dalyviams, apima informaciją apie teikiamas paslaugas ir esamas mokymo programas, darbuotojų profilio nustatymą ir įgūdžių vertinimą, individualaus projekto ir veiksmų plano parengimą, taip pat pagalbą ieškant darbo, įskaitant informaciją apie esamas darbo vietas, aktyvų vietos ir regiono užimtumo galimybių tyrimą ir tinkamo darbo paiešką. – Mokymas, profesinis perkvalifikavimas ir profesinis mokymas. Šia priemone, be kita ko, siekiama pripažinti anksčiau įgytą patirtį (t. y. įvertinti kiekvieno darbuotojo sukauptas žinias bei patirtį ir nustatyti sritis, kuriose būtinas papildomas mokymas), ji taip pat apima įvairius mokymus, kurie gali būti regione siūlomų mokymų dalis, arba ad hoc mokymus, rengiamus atsižvelgiant į darbuotojo poreikius. Darbuotojas gaus mokymosi kuponą, kuriuo galės susimokėti už atitinkamus mokymus. Pagal šią priemonę taip pat numatoma sudaryti susitarimus su įmonėmis, pageidaujančiomis įdarbinti buvusius „De Tomaso“ darbuotojus, pagal kuriuos padengiamos įdarbinančiosios įmonės išlaidos, susijusios su mokymu darbo vietoje (iki 1 500 EUR), su sąlyga, kad darbuotojai bus įdarbinti pagal nuolatines arba terminuotąsias, bet ne trumpiau kaip 12 mėnesių galiojančias darbo sutartis. – Paramos steigiant įmonę priemonės. Tie darbuotojai, kurie ketina įkurti savo įmonę, galės naudotis konkrečiomis paramos priemonėmis, kaip antai verslo idėjų generavimas, verslo plano rengimas, finansavimo užtikrinimas ir kt. – Parama verslui steigti. Nuosavą verslą pradėję darbuotojai gaus 5 000 EUR paramą steigimo išlaidoms padengti. – Įdarbinimo išmoka. Įmonei, pagal nuolatinę darbo sutartį įdarbinančiai buvusį „De Tomaso“ darbuotoją, bus išmokėta iki 6 300 EUR. Jeigu įmonė įdarbina neįgalų darbuotoją arba darbuotoją, kuris turi rūpintis neįgaliu asmeniu, įdarbinimo išmoka bus 1 350 EUR didesnė, tačiau bet kuriuo atveju negalės viršyti nustatytos didžiausios galimos sumos – 6 300 EUR. Finansavimas bus suteiktas įmonei paprašius ir užbaigus įdarbinimo procesą pagal regione taikytinas taisykles ir tvarką. – Darbo paieškos išmoka. EGF bendrai finansuojamomis priemonėmis besinaudojantys darbuotojai gaus darbo paieškos išmoką, apskaičiuojamą pagal faktinį darbuotojo aktyvaus naudojimosi priemonėmis valandų skaičių. Apskaičiuota, kad kiekvienas darbuotojas priemonėmis naudojasi vidutiniškai 86 valandas. – Išmokos specialioms išlaidoms padengti. Jos apima dviejų tipų išmokas: 1) išmoką priklausomų asmenų globėjams. Jeigu priklausomus asmenis (vaikus, pagyvenusius žmones ar neįgalius asmenis) globojantys darbuotojai naudosis priemonėmis, jie gali gauti iki 1 000 EUR išmoką tokių asmenų globos išlaidoms padengti. Šia priemone siekiama padengti papildomas darbuotojų, globojančių priklausomus asmenis, išlaidas, kad jie galėtų dalyvauti mokyme ar pasinaudoti kitomis priemonėmis). 2) su kelionėmis į mokymo vietą susijusių išlaidų padengimą. Šiomis priemonėmis besinaudojantiems darbuotojams, kurie keliaus iš savo gyvenamosios vietos į vietą, kurioje šios priemonės įgyvendinamos, bus mokama iki 1 000 EUR išmoka kelionės išlaidoms padengti. 25. Pagal Reglamento (EB) Nr. 1927/2006 3 straipsnį prie paraiškoje nurodytų EGF paramai įgyvendinti skirtų lėšų priskiriama parengiamoji, valdymo ir kontrolės veikla, taip pat informavimas ir viešinimas. 26. Italijos valdžios institucijų nurodytos prie individualių poreikių pritaikytos paslaugos – tai aktyvios darbo rinkos priemonės, priskiriamos prie tinkamų finansuoti veiksmų, apibrėžtų Reglamento (EB) Nr. 1927/2006 3 straipsnyje. Italijos valdžios institucijų skaičiavimu, bendros sąnaudos sudaro 5 189 345 EUR, iš kurių išlaidos prie individualių poreikių pritaikytoms paslaugoms – 4 987 732 EUR, o EGF paramai įgyvendinti skirtos lėšos – 201 613 EUR (3,89 proc. visos sumos). Bendra iš EGF prašomos paramos suma yra 2 594 672 EUR (50 proc. visų išlaidų). Veiksmai || Numatytas remtinų darbuotojų skaičius || Numatytos išlaidos vienam remtinam darbuotojui (EUR) (*) || Bendros išlaidos (bendras EGF ir nacionalinis finansavimas), EUR (**) Prie individualių poreikių pritaikytos paslaugos (Reglamento (EB) Nr. 1927/2006 3 straipsnio pirma pastraipa) Profesinis orientavimas, pagalba įsidarbinti tame pačiame sektoriuje ir pagalba ieškant darbo. (Orientamento professionale, outplacement e assistenza alla ricerca attiva) || 1 010 || 1 351 || 1 364 975 Mokymas, profesinis perkvalifikavimas ir profesinis mokymas (Attività di formazione e riqualificazione) || 1 010 || 1 565 || 1 580 500 Paramos steigiant įmonę priemonės (Promozione dell'auto-imprenditorialità) || 20 || 3 000 || 60 000 Parama verslui steigti (Contributo all'auto-imprenditorialità) || 20 || 5 000 || 100 000 Įdarbinimo išmoka (Contributo per l'assunzione dei lavoratori svantaggiati) || 200 || 4 500 || 900 000 Darbo paieškos išmoka (Indemnità per la ricerca attiva) || 1 010 || 811 || 819 257 Išmokos specialioms išlaidoms padengti (Voucher integrativo e voucher di conciliazione) || 135 || 1 207 || 163 000 Prie individualių poreikių pritaikytos paslaugos – tarpinė suma || || 4 987 732 EGF paramai įgyvendinti skirtos lėšos (Reglamento (EB) Nr. 1927/2006 3 straipsnio trečia pastraipa) Parengiamoji veikla || || 18 064 Valdymas || || 95 786 Informavimas ir viešinimas || || 27 329 Kontrolės veikla || || 60 434 EGF paramai įgyvendinti skirtos lėšos – tarpinė suma || || 201 613 Bendros numatytos išlaidos || || 5 189 345 EGF parama (50 proc. visų išlaidų) || || 2 594 672 (*) Kad būtų išvengta dešimtųjų dalių, numatytos išlaidos vienam darbuotojui buvo suapvalintos. Tačiau suapvalinimas neturi įtakos bendrai kiekvienos priemonės išlaidų sumai, kuri išlieka tokia, kokia nurodyta Italijos pateiktoje paraiškoje. (**) Bendra suma netiksli dėl suapvalinimo. 27. Italija patvirtina, kad aprašytos priemonės papildo iš struktūrinių fondų finansuojamus veiksmus ir kad bus išvengta dvigubo finansavimo. Data (-os), kada nukentėjusiems darbuotojams pradėta arba planuojama pradėti teikti prie individualių poreikių pritaikytas paslaugas 28. Prie individualių poreikių pritaikytas paslaugas, skirtas nukentėjusiems darbuotojams ir įtrauktas į suderintą priemonių paketą, kurį siūloma bendrai finansuoti iš EGF, Italija pradėjo teikti 2013 m. sausio 15 d. Todėl ši data laikoma laikotarpio, kuriuo iš EGF gali būti skiriama parama, pradžia. Konsultacijų su socialiniais partneriais tvarka 29. Socialiniai partneriai, padedantys valdyti įmonės „De Tomaso S.p.A.“ krizę, taip pat dalyvavo rengiant suderintą priemonių rinkinį. Valdymo komitetas, kurį sudaro regioninių valdžios institucijų, profesinių sąjungų ir RSU[10] atstovai, padės užtikrinti iš EGF bendrai finansuojamų priemonių stebėjimą. 30. Italijos valdžios institucijos patvirtino, kad buvo laikytasi nacionalinės ir ES teisės aktuose nustatytų su kolektyviniu atleidimu susijusių reikalavimų. Informacija apie veiksmus, kurie yra privalomi pagal nacionalinius teisės aktus arba kolektyvines sutartis 31. Atsižvelgdamos į Reglamento (EB) Nr. 1927/2006 6 straipsnyje nustatytus kriterijus, Italijos valdžios institucijos savo paraiškoje: · patvirtino, kad EGF finansinė parama nepakeičia priemonių, kurias įmonės privalo taikyti pagal nacionalinius teisės aktus arba kolektyvines sutartis; · įrodė, kad veiksmais parama teikiama atskiriems darbuotojams ir nenaudojama įmonėms arba sektoriams restruktūrizuoti; · patvirtino, kad nurodytiems tinkamiems finansuoti veiksmams neteikiama pagalba pagal kitas ES finansines priemones. Valdymo ir kontrolės sistemos 32. Italija nurodė Komisijai, kad EGF finansinė parama bus valdoma taip: Ministerio del Lavoro e delle Politiche Sociali – Direzione Generale per le Politiche Attive e Passive del Lavoro (MLPS – DG PAPL) bus vadovaujančioji, tvirtinančioji ir audito institucija (MLPS – DG PAPL Ufficio A – vadovaujančioji institucija; MLPS – DG PAPL Ufficio B – tvirtinančioji institucija ir MLPS – DG PAPL Ufficio C – audito institucija). Vadovaujančios institucijos tarpinės įstaigos bus Pjemonto ir Toskanos regionai. Finansavimas 33. Remiantis Italijos paraiška, siūloma EGF parama suderintam prie individualių poreikių pritaikytų paslaugų paketui (įskaitant EGF įgyvendinimo išlaidas) yra 2 594 672 EUR, o tai sudaro 50 proc. visų išlaidų. Komisijos siūlomas asignavimas iš Fondo pagrįstas Italijos pateikta informacija. 34. Atsižvelgdama į didžiausią galimą EGF finansinės paramos sumą pagal Reglamento (EB) Nr. 1927/2006 10 straipsnio 1 dalį, taip pat į asignavimų perskirstymo mastą, Komisija siūlo visai minėtai sumai, skirtinai pagal finansinės programos 1a išlaidų kategoriją, mobilizuoti EGF lėšas. 35. Skyrus siūlomą finansinės paramos sumą, EGF liks daugiau nei 25 proc. numatytos didžiausios metinės sumos, kurią galima skirti asignavimams per paskutinius keturis metų mėnesius, kaip reikalaujama pagal Reglamento (EB) Nr. 1927/2006 12 straipsnio 6 dalį. 36. Teikdama šį pasiūlymą mobilizuoti EGF lėšas, Komisija pradeda supaprastintą trišalę procedūrą pagal 2006 m. gegužės 17 d. Tarpinstitucinio susitarimo 28 punktą, kad poreikį panaudoti EGF lėšas ir reikalingą sumą suderintų su abiem biudžeto valdymo institucijomis. Komisija ragina tą biudžeto valdymo instituciją, kuri pirmoji tinkamu politiniu lygmeniu susitars dėl lėšų mobilizavimo pasiūlymo projekto, pranešti kitai biudžeto valdymo institucijai ir Komisijai apie savo ketinimus. Jeigu viena iš dviejų biudžeto valdymo institucijų nepritars, bus rengiamas oficialus trišalis susitikimas. 37. Komisija atskirai pateikia lėšų perkėlimo prašymą, siekdama į 2013 m. biudžetą įtraukti specialiuosius įsipareigojimų asignavimus, kaip nurodyta 2006 m. gegužės 17 d. Tarpinstitucinio susitarimo 28 punkte. Mokėjimų asignavimų šaltinis 38. Asignavimai iš 2013 m. EGF biudžeto eilutės bus naudojami pagal šią paraišką reikalingai 2 594 672 EUR sumai padengti. Pasiūlymas EUROPOS PARLAMENTO IR TARYBOS SPRENDIMAS dėl Europos prisitaikymo prie globalizacijos padarinių fondo lėšų mobilizavimo pagal 2006 m. gegužės 17 d. Europos Parlamento, Tarybos ir Komisijos tarpinstitucinio susitarimo dėl biudžetinės drausmės ir patikimo finansų valdymo 28 punktą (Italijos paraiška EGF/2012/008 IT/De Tomaso Automobili) EUROPOS PARLAMENTAS IR EUROPOS SĄJUNGOS TARYBA, atsižvelgdami į Sutartį dėl Europos Sąjungos veikimo, atsižvelgdami į 2006 m. gegužės 17 d. Europos Parlamento, Tarybos ir Komisijos tarpinstitucinį susitarimą dėl biudžetinės drausmės ir patikimo finansų valdymo[11], ypač į jo 28 punktą, atsižvelgdami į 2006 m. gruodžio 20 d. Europos Parlamento ir Tarybos reglamentą (EB) Nr. 1927/2006, įsteigiantį Europos prisitaikymo prie globalizacijos padarinių fondą[12], ypač į jo 12 straipsnio 3 dalį, atsižvelgdami į Europos Komisijos pasiūlymą[13], kadangi: (1) Europos prisitaikymo prie globalizacijos padarinių fondas (toliau – EGF) įsteigtas teikti papildomą paramą darbuotojams, atleistiems iš darbo dėl su globalizacija susijusių esminių pasaulio prekybos sistemos struktūrinių pokyčių, ir padėti jiems vėl integruotis į darbo rinką; (2) 2006 m. gegužės 17 d. Tarpinstituciniame susitarime numatyta galimybė mobilizuoti EGF lėšas, neviršijant viršutinės metinės 500 mln. EUR ribos; (3) 2012 m. lapkričio 5 d. Italija pateikė paraišką mobilizuoti EGF lėšas dėl darbuotojų atleidimo iš įmonės „De Tomaso Automobili S.p.A.“ ir iki 2013 m. kovo 5 d. ją papildė išsamesne informacija. Ši paraiška atitinka finansinės paramos sumai nustatyti taikomus reikalavimus, kaip nustatyta Reglamento (EB) Nr. 1927/2006 10 straipsnyje. Todėl Komisija siūlo mobilizuoti 2 594 672 EUR sumą; (4) todėl EGF lėšos turėtų būti mobilizuotos finansinei paramai pagal Italijos pateiktą paraišką suteikti, PRIĖMĖ ŠĮ SPRENDIMĄ: 1 straipsnis 2013 finansinių metų Europos Sąjungos bendrajame biudžete Europos prisitaikymo prie globalizacijos padarinių fondo (EGF) lėšos mobilizuojamos siekiant skirti 2 594 672 EUR įsipareigojimų ir mokėjimų asignavimų sumą. 2 straipsnis Šis sprendimas skelbiamas Europos Sąjungos oficialiajame leidinyje. Priimta Briuselyje Europos Parlamento vardu Tarybos vardu Pirmininkas Pirmininkas [1] OL C 139, 2006 6 14, p. 1. [2] OL L 406, 2006 12 30, p. 1. [3] Laikantis Reglamento (EB) Nr. 1927/2006 3 straipsnio trečios pastraipos nuostatų. [4] Tarptautinė automobilių gamintojų organizacija (OICA), www.oica.net. [5] Europos Automobilių gamintojų asociacija (ACEA), www.acea.be. [6] http://ec.europa.eu/enterprise/sectors/automotive/files/cars-21-final-report-2012_en.pdf. [7] EGF/2012/008 De Tomaso (ši paraiška yra šio sprendimo pasiūlymo dalykas), taip pat EGF/2007/001 PSA tiekėjai, COM(2007) 415; EGF/2007/010 Lisboa Alentejo, COM(2008) 94; EGF/2008/002 Delphi, COM(2008) 547; EGF/2008/004 Castilla y León Aragón, COM(2009) 150; EGF/2009/013 Karmann, COM(2010) 007; EGF/2012/005 Saab, COM(2012) 622. [8] http://www.examiner.com/article/global-luxury-car-crisis, http://www.spiegel.de/international/business/crisis-hits-carmakers-daimler-and-porsche-cut-expectations-for-2013-a-857183.html, http://www.bloomberg.com/news/2012-09-27/ferrari-to-lamborghini-can-t-outrun-crisis-as-sales-slow.html, http://images.forbes.com/forbesinsights/StudyPDFs/automotive-outlook_report.pdf. [9] CIG – tai Italijos teisės aktais nustatyta schema, pagal kurią Nacionalinis socialinės apsaugos institutas (it. Istituto Nazionale della Previdenza Sociale (INPS)) teikia finansinę paramą nuo darbo nušalintiems arba sutrumpintą darbo laiką dirbantiems darbuotojams. [10] „Rappresentanza Sindacale Unitaria “ (RSU) – tai darbuotojams atstovaujantis organas, veikiantis visose viešose ir privačiose darbovietėse. RSU sudaro ne mažiau kaip trys visų darbuotojų (neatsižvelgiant į tai, ar jie yra profsąjungų nariai) išrinkti asmenys. [11] OL C 139, 2006 6 14, p. 1. [12] OL L 406, 2006 12 30, p. 1. [13] OL C […], […], p. […].